Kim Mortensen (S), 2008-11-12:
Socialdemokratiet ser gerne, at Danmark snarest muligt tilslutter sig det europæiske samarbejde fuldt og helt og uden forbehold og undtagelser.
Det gælder undtagelsen over for det retlige samarbejde, det gælder undtagelsen over for det forsvarspolitiske samarbejde, og det gælder undtagelsen over for deltagelsen i det økonomiske og monetære samarbejde, altså eurosamarbejdet.
Det er en opfattelse, der i øvrigt understøttes og dokumenteres i den rapport, Dansk Institut for Internationale Studier udarbejdede for Folketingets Europaudvalg i foråret.
Meget konkret har forbeholdene bl.a. den konsekvens, at Danmark eksempelvis under regeringskonferencer, når der forhandles ny traktat, må bruge al sin forhandlingstid alene på at forsvare de danske interesser for at bevare de danske forbehold.
Socialdemokratiets formand har derfor i flere omgange anbefalet statsministeren, at vi tager et samlet opgør med de danske forbehold og lader befolkningen diskutere og tage stilling til Danmarks fulde og hele medlemskab af EU-samarbejdet.
Det er en anbefaling, der i første omgang blev underkendt af den konservative regeringspartner, og nu har statsministeren spillet bolden over i hænderne på SF.
Med Danmark uden for eurosamarbejdet er Danmark også uden for den væsentligt øgede mødeaktivitet mellem stats- og regeringsledere i eurolandene, og der er ingen tvivl om, at de dagsordener, der er for møder mellem eurolandenes ledere, har en langt bredere dagsorden end blot økonomi.
Ved at stå uden for Den Økonomiske og Monetære Union må vi altså også stå uden for, når der træffes vigtige beslutninger.
Det betyder, at ud over vores beslutning om ikke at være med i eurosamarbejdet, der koster os en kontant pris, som danskerne nu kan gøre op i det månedlige budget i form af højere renter, så har beslutningen altså også en konkret politisk pris, der koster Danmark afgørende politisk indflydelse.
Selvfølgelig er den nye diskussion om Danmarks forhold til eurosamarbejdet aktualiseret af den finanskrise, der i øjeblikket raser verden over, herunder også i de europæiske lande og i Danmark.
Men for Socialdemokratiet er det ikke det afgørende element.
Der er ingen tvivl om, at Danmark har været igennem en periode, hvor vi med en stærk økonomi med høj beskæftigelse og lav rente har kunnet fungere lige så fint uden for eurosamarbejdet som inden for.
Der er heller ingen tvivl om, at en finansiel krise også økonomisk vil have en pris, en pris, som der selvfølgelig også er nogle, der vil være villige til at betale.
Vi er også bevidste om, at der er mange følelser involveret i diskussionen om euro eller kroner, og der er stor betænkelighed blandt mange om, hvorvidt en overgang fra kroner til euro vil betyde højere priser og højere inflation.
Naturligvis er det også bekymringer, som vi her i Folketinget må tage alvorligt.
Det gøres kun ved at få en reel og saglig debat om fordele og ulemper.
Det er Socialdemokratiets håb, at de seks partier, der i dag udgør det europapolitiske flertal, kan bruge den kommende periode til at nå til fælles enighed om at anbefale danskerne et samlet opgør med de danske undtagelser og anbefale Danmarks deltagelse i eurosamarbejdet.
På den baggrund kan vi selvfølgelig også støtte det forslag til vedtagelse, der blev fremsat af Venstres ordfører.